Mirel Palada, sociolog și fost purtător de cuvânt al Guvernului condus de Victor Ponta, a fost condamnat la un an și opt luni de închisoare cu suspendare. Pe lângă aceasta, el trebuie să efectueze 90 de zile de muncă în folosul comunității.
Palada a fost judecat anul trecut după ce a refuzat să furnizeze probe biologice pentru determinarea alcoolemiei, fiind surprins la volanul unei mașini în București pe 8 octombrie 2020, cu miros de alcool în respirație.
Sentința prevede că Palada va fi supravegheat timp de doi ani, perioadă în care trebuie să presteze 90 de zile de muncă neremunerată în folosul comunității, la ADP Sector 2 sau la Primăria Municipiului București – Administrația Cimitirelor și Crematoriilor Umane.
Judecătoria Sectorului 2 îl condamnase inițial pe Mirel Palada la doi ani și două luni de închisoare cu suspendare pentru că a refuzat prelevarea de probe biologice.
Palada mai are o condamnare penală din decembrie 2020, când a primit șase luni de închisoare cu amânarea executării pedepsei pentru agresarea fostului senator USR Mihai Goțiu în 2017, în timpul unei pauze a unei emisiuni tv la B1 TV, unde participau la o dezbatere politică.
„Avea ceva de împărţit cu el de dinainte, dar nu se face! Doamne, Dumnezeule! Nu mai sunt bună de nimic”, a susținut moderatoarea emisiunii la acel moment, vizibil afectată de incident.
În timpul mandatului său ca purtător de cuvânt al guvernului Victor Ponta, Palada a fost demis la un an de la numire după un mesaj jignitor adresat jurnaliștilor.
Pe rețelele de socializare el a declarat că îi face plăcere să „execute electric” jurnaliștii „obiectivi”, referindu-se la blocarea lor pe platforma socială.
„Şi uite aşa mai frigem nişte purceluşi anti-guvernamentali la proţap şi le dăm block şi mai bem o bere în cinstea sufletelor răposaţilor care nu mai este”, a transmis atunci Palada.